钦定古今图书集成/明伦汇编/氏族典/第278卷 > 王汝训
## 钦定古今图书集成/明伦汇编/氏族典/第278卷 > 王汝训

按《明外史王汝训传》：“汝训字古师，聊城人。隆庆五年
进士，除元城知县。万历初，入为刑部主事，改兵部，累
迁光禄少卿，调南京。入为太常少卿，进太仆卿，调光
禄。二十二年，改左佥都御史，旋进右副都御史，巡抚
浙江。汝训性清介，方严疾恶。巡按御史南昌彭应参
亦雅以强直名，相与力锄豪右。乌程祭酒范应期里”
居不法，汝训将绳之。适应参行部至，应期怨家遮道
陈牒。应参持之急，檄乌程知县张应望按之。应期自
缢死。其妻吴氏诣阙愬冤。帝大怒，命逮应参应望诏
狱，革汝训职。汝训家居十五年，起南京刑部右侍郎，
召改工部。在部岁馀，力清夙弊。中官请乞，辄执奏不
予。节冗费数万。卒，谥“恭介。”